Už pred niekoľkými týždňami avizovala Anna Wintour, že chce vrátiť na MET Gala opäť pompéznosť a určitú decentnosť. Po minulom divokom ročníku nakoniec celebrity vypočuli jej zbožné želania (alebo skôr diktátorský príkaz?). Nielen prišli nahodené vo fantastických róbach, ale priniesli so sebou zároveň mnoho nových trendov, ktoré sa už onedlho odrazia aj v spoločenskej móde. Inšpirujte sa teda včas, aby ste sa vedeli orientovať v záplave blížiacich sa noviniek.
Čierno-biela – Sarah Jessica Parker
Hneď prvý trend bol spomedzi všetkých najdominantnejší. Na kombináciu týchto dvoch kontrastných farieb stavili viaceré celebrity, medzi ktorými vynikla hviezda seriálu Sex v meste. Sarah Jessica Parker mala na sebe róbu od Oscara de la Rentu. Naoko jednoduchá kombinácia čierneho topu a objemnej bielej sukni prekvapila tentoraz zo zadnej strany. V spodnej časti sa postupne od pása začala rozprestierať výrazná čierna sieťová pavučina, ktorej bodkou na záver bol návrhárov podpis v červenej. Štýlové a nápadité triky ospevovali aj v hostiteľskom časopise Vogue.
Kvety – Tabitha Simmons
Pozor, prichádza trend, ktorému dala zelenú aj samotná kráľovná večera, organizátorka Anna Wintour. V jej podaní však kvety nevynikli tak ako napríklad na jednoduchom letno-romantickom štýle Emmy Rossum alebo v prípade návrhárky Tabithy Simmons. Róba od Dolce & Gabbana je možno až príliš náročná, no práve na takéto udalosti sa hodí aj kúsok teatrálnosti. Jemný šifónový podklad dáva vďaka nenápadnému sfarbeniu možnosť vyniknúť bohatej kvetovej výzdobe. Tento vzor sa tak dostáva opäť do novej pozície a pomedzi ostatnú potlač nepôsobí nudne a opozerane.
Nadrozmerné róby – Karolína Kurková
Bratom Čechom môžeme skutočne v dobrom závidieť. Karolína Kurková sa na tejto módnej megaparty objavila už niekoľkokrát. I keď zažiarila aj v minulosti, v tomto ročníku sa pravidelne umiestňuje vo viacerých anketách najlepšie oblečených žien. Neprehliadnuteľný model značky Marchesa v sebe ukrýval hneď niekoľko aktuálnych módnych tromfov. V prvom rade to bola veľká objemná sukňa, ktorá na rozdiel od jej konkurentiek nepôsobila ťažkopádne. Ďalej to boli kvetinové vzory, ktoré príjemne ozdobovali celé šaty a nemohla chýbať ani obľúbená kombinácia bielej a čiernej. Pravá dáma vie očariť za každých okolností a Karolína jednoznačne vie, ako ísť na to.
Šteklivý glamour – Beyoncé
Jeden z okrajových trendov, v ktorom však mimoriadne zažiarila tak Gisele Bündchen, ako aj Beyoncé. Speváčka si na to zvolila provokatívnu róbu z kolekcie Givenchy Couture. Priehľadný materiál je husto zdobený čiernymi kamienkami, čo šatám výrazne dodáva na pompéznosti. V tomto trende netreba zabudnúť najmä na hravú provokatívnosť. Hlboký výstrih a odhaľujúce sa krivky sú tým korením, ktoré ho právom zaraďujú medzi najženskejšie štýly. Bonusom je aj nápaditý doplnok v podobe pokrývky hlavy, ktorá dodáva Beyoncé presne tú rafinovanosť, ktorú používali ženy v minulosti a na ktorú sa občas zabúda.
Mini – Lupita Nyong`o
S touto novinkou sa možno nebudete vedieť úplne stotožniť. Napriek tomu, že sa na takéto podujatia hodia skôr honosné róby, celý rad celebrít podporil trend mini šiat, ktoré zrazu získali v spoločenskej móde výraznejšie postavenie. Pohodlne však v tom môžete nájsť zlatú strednú cestu ako talentovaná Lupita. Model značky Prada pozostáva iba z jednoduchých mini šiat. Hlavnú úlohu totiž zohráva ich vrchná časť, na ktorej výrobe spolupracovali s firmou Cartier. Zelená drahokamami zdobená sieťka plní zároveň aj úlohu hlavného doplnku. Šatám dodáva dĺžku a prenáša vás tak do dvadsiatych rokov.
Odhalené brušká – Rihanna
Emma Stone, Anne Hathaway a Rihanna stavili na stále neopozeraný trend prestrihnutých zvrškov. V spoločenskej móde crop style pôsobí možno rovnako kontroverzne ako aj minišaty, no keď im dodáte potrebný punc elegancie, nikto vám nebude môcť nič vyčítať. Rihannin biely model od Stelly McCartney ju doslova rozžiaril. Výborne zvolená farba, ale aj samotný strih z nej urobili ďalšiu z kráľovien večera. Dokonalému výzoru pomohol aj nápaditý zdobený golierik, ktorý nahradil aj výraznejšie šperky.
V hlavnej úlohe pár – Beckhamovci
Doteraz bolo zvykom, že muž tvoril pri žene len akési garde a jeho šperkom zostávala práve ona. Podľa aktuálneho trendu však zabudnite na všetky tieto pravidlá a vytvorte dokonalú symbiózu. Oba modely by mali pôsobiť ako neoddeliteľný celok, ktorý by samostatne tak nevynikol. A kto iný by nám mal dať v tom najlepšie školenie, ako manželia Beckhamovci. David mal na sebe kúsok od Ralpha Laurena a Victoria si obliekla šaty z vlastnej kolekcie.